CK ออกหุ้นกู้ 5.5 พันลบ.อายุ 3, 7 ปี ขายปลายก.พ.-ต้นมี.ค.
CK ออกหุ้นกู้ 5.5 พันลบ.อายุ 3, 7 ปี ขายปลายก.พ.-ต้นมี.ค.
26 ก.พ. 2559

บริษัท ช.การช่าง จำกัด (มหาชน) หรือ CK เปิดเผยว่า บริษัทเสนอขายหุ้นกู้ของบริษัท มูลค่าไม่เกิน 5,500 ล้านบาท แบ่งเป็น 2 ชุด ชุดที่ 1 เสนอขายไม่เกิน 2,500 ล้านบาท อายุ 3 ปี ครบกำหนดไถ่ถอนปี พ.ศ. 2562 อัตราดอกเบี้ยคงที่ร้อยละ 2.19 ต่อปี ชำระดอกเบี้ยทุกๆ 3 เดือนตลอดอายุหุ้นกู้ โดยชุดนี้จะเสนอขายให้แก่ผู้ลงทุนสถาบัน และ/หรือ ผู้ลงทุนรายใหญ่ เปิดจองซื้อวันที่ 3-4 มี.ค. 59 โดยมีผู้จัดการการจัดจำหน่ายหุ้นกู้ชุดที่ 1 คือ ธนาคารกรุงเทพ ธนาคารกรุงไทย และธนาคารกสิกรไทย
ชุดที่ 2 เสนอขายไม่เกิน 4,000 ล้านบาท อายุ 7 ปี ครบกำหนดไถ่ถอนปี พ.ศ. 2566 อัตราดอกเบี้ย 3.36 ต่อปี ชำระดอกเบี้ยทุกๆ 3 เดือน ตลอดอายุหุ้นกู้ โดยเสนอขาย ต่อผู้ลงทุนทั่วไป และ/หรือนักลงทุนสถาบัน ซึ่งเป็นผู้ถือหุ้นกู้ชุด CK 193A เปิดจองซื้อระหว่างวันที่ 25-26 ก.พ.59 และ ผู้ลงทุนสถาบัน และ/หรือ ผู้ลงทุนรายใหญ่ เปิดจองซื้อระหว่างวันที่ 3-4 มี.ค. 59 โดยมีผู้จัดการการจัดจำหน่ายหุ้นกู้ชุดที่ 2 คือ ธนาคารกรุงไทย ธนาคารกสิกรไทย
อันดับความน่าเชื่อถือของหุ้นกู้ของบริษัทได้รับการจัดอันดับความน่าเชื่อถือที่ระดับ “A-” แนวโน้ม “Stable” จากบริษัท ทริสเรทติ้ง จำกัด เมื่อวันที่ 26 ก.พ. 59
บริษัทมีวัตถุประสงค์ที่จะนำเงินที่ได้จากการเสนอขายหุ้นกู้ในครั้งนี้ เพื่อนำไปใช้ชำระคืนหุ้นกู้ของบริษัท ครั้งที่ 1/2556 ครบกำหนดไถ่ถอนปี พ.ศ. 2562 ซึ่งผู้ออกหุ้นกู้มีสิทธิไถ่ถอนหุ้นกู้ก่อนครบกำหนดไถ่ถอนจำนวน 4,000 ล้านบาท ซึ่งบริษัทใช้สิทธิไถ่ถอนหุ้นกู้ก่อนครบกำหนดไถ่ถอน และส่วนที่เหลือเพื่อเป็นเงินทุนหมุนเวียนของบริษัท ตลอดจนเพื่อรองรับการลงทุนโครงการสาธารณูปโภคขั้นพื้นฐานทั้งในประเทศ และต่างประเทศ